**Forskrift om kommunal skolefritidsordning i Aurskog-Høland kommune, Akershus**

**Hjemmel:** Fastsatt av Kommunestyret i Aurskog-Høland, 26.06.24 med hjemmel i Opplæringsloven (2023-06-09-30), § 4-5.

**§1 Eierforhold**

Skolefritidsordningen (SFO) eies av kommunen og drives i samsvar med lov og de til enhver tid fastsatte forskrifter og retningslinjer, kommunale vedtak og planer for sektoren. Skolefritidsordningen ligger under sektor Oppvekst og utdanning.

**§2 Formål**

Skolefritidsordningen skal drives etter overordnet del av læreplanverket og opplæringsloven § 4-5 annet ledd: *Kommunen skal leggje til rette for leik og kultur- og fritidsaktivitetar i skolefritidsordninga. Aktivitetane skal vere tilpassa alderen, funksjonsevna og interessene til barna. I skolefritidsordninga skal barna få omsorg og bli passa godt på, og barn med nedsett funksjonsevne skal få gode utviklingsvilkår.*

**§3 Ledelse og bemanning**

1. Skolefritidsordningen er underlagt rektor ved den aktuelle skolen.
2. Skolefritidsordningen skal ha en SFO-leder med pedagogisk eller annen relevant høyere utdanning.
3. Bemanningen skal være forsvarlig. Det skal til enhver tid være to ansatte på jobb.

**§4 Opptak**

1. Hovedpåmelding til SFO har frist 1. mai og gjelder for oppstart i august.
2. Påmelding skjer elektronisk i Oppvekstportalen på kommunens hjemmeside, og kan foregå gjennom hele året.
3. Kommunen er opptaksmyndighet.

**§5 Opptakskriterier**

1. Barn på 1.- 4. trinn gis rett til plass i SFO.
2. Foresatte til barn på 5. - 7. trinn kan søke og få plass dersom særskilte behov tilsier det. Det må ligge en faglig vurdering/dokumentasjon i bunn. Klageinstans er Aurskog-Høland kommune.

**§6 Åpningstid og ferie**

1. Normalåpningstid på morgenen er fra kl. 07.00 og fram til skolestart, og på ettermiddagen fra skoleslutt og fram til kl. 17.00. Den enkelte skolefritidsordning kan lage lokale ordninger innenfor egen ramme.
2. SFO holder stengt jule- og nyttårsaften og onsdag før skjærtorsdag.
3. SFO holder stengt 4 uker i juli.
4. SFO har 5 planleggingsdager i løpet av skoleåret hvor SFO er stengt.
5. Normalåpningstid i skoleferien, når SFO er åpen, er fra 07.00 til kl. 17.00. Den enkelte skolefritidsordning kan lage lokale ordninger innenfor egen ramme.

**§7 Oppholdstid**

Tilbudet gis med hele dager pr. uke, med oppholdstid fra 1 til 5 dager (de samme dagene

hver uke).

**§8 Oppstart/endring/oppsigelse av plass**

1. Oppstart og utvidelse av plass: Tidspunkt avtales med fagansvarlig i SFO. Skolestartere har plass fra 1. august.
2. Reduksjon og oppsigelse av plass: Det er 1 måneds varslingstid, og reduksjon/oppsigelse meldes innen den 1. i måneden. Reduksjon/oppsigelse gjelder fra den 1. i påfølgende måned.
3. Endring og oppsigelse gjøres elektronisk i Oppvekstportalen på kommunens hjemmeside.

**§9 Leke- og oppholdsareal**

SFO skal ha lokaler og lekeareal i eller i tilknytning til skolen, eller som skolen disponerer.

**§10 Foreldrebetaling**

1. Det skal betales for barns opphold i SFO i henhold til de til enhver tid gjeldende satser og retningslinjer vedtatt av Kommunestyret.
2. Foreldrebetaling faktureres etterskuddsvis hver måned.
3. Det er 11 måneders oppholdsbetaling, med betalingsfri i juli.
4. Det betales for hele dager pr. uke.
5. Det betales fra den 1. i måneden, uavhengig av når i måneden man begynner.
6. Kostpenger kommer i tillegg og inkluderer ett måltid per dag.
7. Manglende foreldrebetaling medfører oppsigelse av plassen.

**§11 Skoleskyss**

Barn har ikke rett til skoleskyss til og fra SFO.

**§12 Erstatningsplikt/forsikring**

Klær og andre eiendeler må være navnet. SFO har ingen erstatningsplikt for medbrakte personlige eiendeler som for eksempel klær, leker, digitalt utstyr m.m.

Barn i SFO i Aurskog-Høland kommune er kollektivt ulykkesforsikret for den tiden de oppholder seg i SFO, på utflukter, reiser o.l. som er arrangert av SFO, og på direkte vei til og fra SFO.

**§13 Endring av vedtekter**

Endringer av vedtektene foretas av Kommunestyret. Redaksjonelle endringer foretas

administrativt.

**§14 Ikrafttredelse**

Denne kommunale forskriften er vedtatt av kommunestyret i Aurskog-Høland 26.06.2024 og trer i kraft fra 01.08.2024.